ועדת העלייה, הקליטה והתפוצות, כנסת 15, פרוטוקול מספר 185, 2002-01-09 10:00

צבי הנדל: בוקר טוב לכולם.

צבי הנדל: אני פותח את הישיבה.

צבי הנדל: נאמר לי שצריך להגיע סגן החשב הכללי.

צבי הנדל: עד שהוא יגיע נוכל לתמצת את דרישותינו ממנו, אם יגיע.

צבי הנדל: אני מודה לכל מי שהגיע בבוקר חורפי זה.

צבי הנדל: כנראה שהענין חשוב לו.

צבי הנדל: תודה מיוחדת לשלומית כנען, מנכ"לית לשעבר של המשרד לקליטת עלייה.

צבי הנדל: כל מי שיושב פה מכיר את הנושא.

צבי הנדל: אני חושב שהנושא מקבל דחיפות כפולה ומכופלת בימים אלה כשבראש הקליטה עומד ידידי יולי אדלשטיין ונעשים מאמצים גדולים לקלוט עולים נוספים, ממדינות נוספות, אולי במספרים גדולים יותר מאלה שהורגלנו אליהם בתקופה האחרונה, וככל שאתה מתעמק בנושא ברור לך מעל כל צל של ספק שאלה שיכולים לסייע כמעט יותר מכל אחד אחר – בלי לזלזל באף גוף, כל אחד והתפקיד החשוב שהוא ממלא, החשיבות של הסוכנות בעידוד העלייה לא מוטלת בספק, ומשרד הקליטה בקליטת העולים- אבל גם הגופים הוולונטריים, המתנדבים.

צבי הנדל: כמעט כל מי שאני נפגש אני מבקש מהם: תרימו טלפון לחוץ-לארץ, דברו עם קרובים ועם חברים.

צבי הנדל: וכשהם מגיעים לכאן אחר-כך אני מבקש, תסתובבו ביניהם, תחבקו ותלטפו אותם, תבקשו מהם להרים טלפון לקרובים שלהם.

צבי הנדל: אנחנו זקוקים להם.

צבי הנדל: כל זה לא ניתן היה להיעשות אילולא מאות האנשים הנהדרים שהענין הזה קרוב ללבם והם מיוצגים דרך הגופים הוולונטריים.

צבי הנדל: קיבלתי כעת פתק שהחשב הכללי לא יגיע לישיבה.

שושנה רון: אז נדחה את הישיבה.

צבי הנדל: אני מציע לא לבטל את הישיבה.

צבי הנדל: מתוך היכרותי איך המערכת פועלת, עם כל הישיבות שהיו לנו עם האוצר בענין הגדלת תקציב המשרד לקליטת העלייה ותקציב משרד הבינוי והשיכון, בסופו של דבר הדבר הוכר בפגישה, עם לחץ פיסי בלתי-מתון, אצל ראש הממשלה, עם האוצר, ולא בשום פורום אחר.

צבי הנדל: לכן אנחנו נקיים את הישיבה, ייצא פרוטוקול ואנחנו נפנה למי שצריך.

צבי הנדל: לפעמים גם נוח לתקוף את האנשים שלא יכולים להגיע לישיבה.

צבי הנדל: התפרסם בעיתונות, ואני שמח שאולי נפתח אשנב למאמץ גדול שאנחנו צריכים לעשות בשלוש המדינות שדיברנו עליהן כל-כך הרבה – ארגנטינה, דרום אפריקה וצרפת - ובסופו של דבר קיבלו את ההקצבה, אמנם לא כפי שרצינו, אבל הדברים המרכזיים ניתנו.

צבי הנדל: היקף הדלות, או היהודים שנמצאים בצרפת הוא גדול הרבה-הרבה יותר מאשר בשתי המדינות האחרות.

צבי הנדל: לכן צריך לעשות מאמץ גדול ולעזור להם להגיע לכאן.

צבי הנדל: אין כמעט מקום שלא ראוי לגביו לעשות מאמץ גדול מאלף ואחת סיבות, אבל לנו חשוב מאד שהיהודים יעלו לארץ ואנחנו צריכים לנצל את כל הנישות אפשרויות.

צבי הנדל: קיבלתי מכתבים גם מהסוכנות היהודית וגם מהמשרד לקליטת העלייה בקשר לתהליך שבו מתקבל התקציב.

צבי הנדל: אבקש ממר אריה קורת לומר לנו בכמה משפטים איך זה עבד ולמה אתה חושש שהשנה זה לא יהיה, למרות שבבסיס התקציב זה כמעט אותו דבר.

צבי הנדל: בבקשה.

אריה קורת: אחת לשנה אנחנו מפרסמים הודעה בעיתון, בכל השפות, ומציעים לגופים שעוסקים בתחום קליטת עלייה לפנות לקבלת תמיכה מהמשרד לקליטת העלייה בכמה תחומים, כאשר התחום החשוב והעיקרי ביותר הוא הפעילות החברתית והתרבותית של העולים.

אריה קורת: יש תחומים נוספים כמו תעסוקה, יזמות ועוד.

אריה קורת: כאמור, בהתאם לפרסום במודעה אנחנו מפרסמים ב"רשומות" את כל התבחינים.

אריה קורת: התבחינים מאושרים על-ידי החשכ"ל.

אריה קורת: בדרך כלל אלה תבחינים אחידים, שקופים ושוויוניים.

אריה קורת: הם מפורסמים גם ב"רשומות" והם מועברים לכל הארגונים שפנו לקבלת תמיכה.

אריה קורת: לפני התאריך הקובע אנחנו מזמינים את כל הארגונים ליום הסברה.

אריה קורת: לפני שנה קיימנו יום הסברה שהשתתפו בו למעלה מ-300 אנשים, שבו הצגנו את כל תהליך עבודת המשרד בנושא התמיכות.

צבי הנדל: אני מבקש שתתמקד בתקציב.

צבי הנדל: האם לדעתך התקציב יקוצץ, לפי הספרים שאתה רואה, או מדוע אתה חושב שהוא יקוצץ?

אריה קורת: אני אענה לך.

אריה קורת: לפני כן אני רוצה לומר שמבחינת האחידות, השוויוניות למתן התמיכות, כל ארגון קיבל ערכה ובו כל התהליך, כולל כל הטפסים למיניהם שהגוף צריך להגיש.

אריה קורת: בפועל היינו מוכנים ב-1.4.2001, כי כידוע, תקציב המדינה אושר רק לקראת סוף מארס 2001.

אריה קורת: תקציב התמיכות עמד אז על 5.8 מיליון שקל.

אריה קורת: עמדנו לחלק את הסכום הזה ואז סגן השר אמר: רבותיי, סכום כזה אני לא יכול לחלק.

אריה קורת: אנחנו קיימנו דיון פתוח עם העמותות ואמרנו: זה התקציב.

אריה קורת: עם זאת, יש החלטה של סגן השר לעשות העברות פנימיות מתוך תקציבי המשרד על-מנת להגיע לסכום של לפחות 12 עד 13 מיליון שקל כפי שהיה בשנת 2000.

אריה קורת: ואז זה היה מוסכם על כל הארגונים, כאשר כל הזמן אמרנו שזה אומר שלא נוכל לחלק את התמיכות לפני אוגוסט 2001.

אריה קורת: זה התהליך שהיה.

אריה קורת: לכן התמיכות חולקו באוגוסט 2001.

אריה קורת: ההבדל בין 2001 ל-2002 הוא שהיום אין לנו את התקציבים הנוספים כדי להגיע לאותן הרחבות שנעשו בשנת 2001, מאחר שכל תקציבי המשרד קוצצו בלמעלה מ-36 מיליון שקל.

אריה קורת: זאת אומרת, אם לפני שנה יכולתי גם בתוך ההעברות הפנימיות של האגף להעביר לסעיף תמיכות, השנה אני מנוע מלעשות זאת, כי אני יוצא מתוך הנחה שבהמשך יהיו פה דיונים נוספים על קיצוצים.

אריה קורת: בכל סעיפי התקציב יש קיצוץ של למעלה מ-10%.

אריה קורת: לכן אנחנו נמצאים היום באותה נקודה שהיינו באפריל 2001, אבל פחות אופטימיים, מאחר שאין לנו את האפשרויות לעשות את כל השינויים.

צבי הנדל: תודה.

צבי הנדל: אדוני סגן השר, יבוא האוצר ויגיד: יקירינו יולי וצבי, אנחנו לא שינינו הרבה.

צבי הנדל: התקציב היה 5.8 מיליון וקיצצנו ל-5.2 מיליון.

צבי הנדל: אתה רוצה שנחזיר לך 600,000 שקל?

צבי הנדל: אנחנו נהיה אתך "לארג'" ונחזיר לך 650,000 שקל.

צבי הנדל: מה אתה אומר על כך?

יולי יואל אדלשטיין: קודם-כל תודה על קיום הישיבה.

יולי יואל אדלשטיין: אני חייב לומר כמה מלות הקדמה.

יולי יואל אדלשטיין: למרות שבדרך כלל אנחנו משכנעים את המשוכנעים, בכל זאת אני רוצה לומר שלפני כחמש שנים שינו את תפיסת משרד הקליטה מתוך הנחת יסוד שאנחנו, על 700 עובדים שיש לנו במצבת כוח האדם של משרד הקליטה, כולל העובדים הטכניים והנהגים, לא יכולים לשרת מיליון עולים ולכן אנחנו צריכים עוד זרוע בשטח.

יולי יואל אדלשטיין: מטבע הדברים יש לנו את הרשויות המקומיות, שם נמצאים העולים ועם הרשויות אנחנו עובדים, ומטבע הדברים יש לנו את ארגוני המתנדבים וארגוני העולים.

יולי יואל אדלשטיין: לכן ברור שכאשר מדברים על תקציבים ברמה של סיסמה זה מאד יפה אבל זה צריך לבוא לידי ביטוי גם ברמה של התקציב, ולכן ועדת התמיכות בהדרגה בהחלט הגדילה את התקציבים, תוך כדי גידול מתמיד במספר הארגונים-גופים שאנחנו עובדים אתם.

יולי יואל אדלשטיין: אדוני היושב-ראש, אני בכוונה מזכיר את זה.

יולי יואל אדלשטיין: אתה יודע שיש לנו בבנין הזה לפעמים לא מעט מלעיזים למיניהם.

יולי יואל אדלשטיין: כאן ברור שמדובר בגופים מכל סוג, מכל אוריינטציה, שמייצגים עולים מכל קצות תבל.

צבי הנדל: עמותות בצד החיוני של המלה.

יולי יואל אדלשטיין: בכנס שהתקיים לפני שלוש – ארבע שנים אני זוכר שאמרת, שמעון: לאחרונה אני מתבייש כשאני אומר שאני מייצג עמותה.

יולי יואל אדלשטיין: כי נוצרה איזו שהיא אווירה – בצדק או שלא בצדק, אני לא רוצה להיכנס לזה – אבל כלפי הארגונים שנמצאים כאן וארגונים שנתמכים על-ידי משרד הקליטה, לא בצדק.

יולי יואל אדלשטיין: זה המצב.

יולי יואל אדלשטיין: הארגונים האלה עובדים בשטח וכל צמצום פעילות זו פגיעה ישירה בעולים.

יולי יואל אדלשטיין: איך אנחנו יכולים להסתכל בעיניהם כשאני עכשיו אומר תהיו ערוכים אבל תקציב אין לפרוייקט הזה?

יולי יואל אדלשטיין: עד כאן ההקדמה.

יולי יואל אדלשטיין: ההתפתחות ידועה, אף אחד לא דיבר אתנו.

יולי יואל אדלשטיין: קיבלנו את הקיצוצים בפאקס.

יולי יואל אדלשטיין: ספר התקציב פתוח.

יולי יואל אדלשטיין: אני בטוח שאפילו הארגונים, שהם הנפגעים העיקריים, לא יגידו לי: תכריז שלא יהיו מלגות למדענים בשנה הבאה.

יולי יואל אדלשטיין: תיקח את הכסף הזה ותחלק אותו לארגונים.

יולי יואל אדלשטיין: תכריז שלא תקיימו קורסי הכשרה בתקופה כזאת של אבטלה ותיתן את הכסף לארגונים.

יולי יואל אדלשטיין: זה המצב במשרד.

יולי יואל אדלשטיין: אני אמרתי, אלה לא דברים שנאמרים בעלמא.

יולי יואל אדלשטיין: ספר התקציב אמנם עוד לא מאושר, אבל הוא פתוח וידוע וכל המספרים נמצאים בו.

צבי הנדל: אחרי שקיצצו בתקציב המשרד, בלי לשאול, היה לכם שיח וסיג עם האוצר?

יולי יואל אדלשטיין: כן.

יולי יואל אדלשטיין: אני אפילו מוכן לומר שהיו גם הצלחות בשיח וסיג הזה, וחלק מן הקיצוצים הצלחנו להדוף ולשכנע.

יולי יואל אדלשטיין: אבל עדיין, כפי שציין מר קורת, הקיצוץ עומד על 37 מיליון ₪, וכשאנחנו חושבים על הקיצוץ הזה שכמעט כולו חל על שלושת הסעיפים האלה, זאת המציאות ויש גבול כמה אנחנו יכולים לפגוע, כפי שאמרתי, בפעילות בתחום תעסוקה או בתחום המדענים.

צבי הנדל: אני אשמע את מי שרוצה להוסיף, אבל אני רוצה להתחיל ולסיים באותו ענין.

צבי הנדל: שם המשחק עכשיו הוא לחץ.

צבי הנדל: אנחנו נאבקים על דבר אמיתי, שיש לו קשר לרוב המפלגות.

צבי הנדל: אחרי הכינוס הראשון שאורגן על-ידי חברת-הכנסת מרינה סולודקין כתבתי מכתב לראש הממשלה ולשר האוצר, והחתמתי את יושבי-ראש סיעות העבודה, ש"ס, ישראל בעלייה, ישראל ביתנו – האיחוד הלאומי, שכולן בקואליציה.

צבי הנדל: לא החתמתי את הסיעות שאינן בקואליציה כי זה לא רלבנטי ללחץ.

צבי הנדל: למכתב הזה אין שום ערך חוץ מזה שכתבו עליו שתיים וחצי שורות בעיתון.

צבי הנדל: במכתב יש ארבעה סעיפים.

צבי הנדל: הסעיף הראשון הוא זה שאנחנו דנים בו עכשיו.

צבי הנדל: הסעיף השני – קמ"ע, שהבנתי שהתחילו לדון עליו ואנחנו מקווים שהוא יתקדם.

צבי הנדל: אני ודאי לא יכול ללחוץ על מפלגה חברה.

צבי הנדל: אני יכול ללחוץ בתוך סיעתי.

צבי הנדל: כפי שאמרתי, המפתח המרכזי הוא מפלגת העבודה.

צבי הנדל: בהיקפים שאנחנו מדברים זה לא הרבה כסף.

צבי הנדל: זה גורם הרבה נזק לדבר שבמרכז העשייה הציונית היום בישראל.

צבי הנדל: אני מאמין באמונה שלמה שראש הממשלה, גם אם יש לי חילוקי-דעות אתו בנושאים אחרים, בענין הזה הוא חם לחלוטין והנושא חשוב לו מאד.

צבי הנדל: בסופו של דבר לא הוא מתעסק עם כל סעיף תקציבי.

צבי הנדל: יכול להיות שבלילה האחרון הענין יגיע לפתחו, אבל עד אז, אם נפנים אותו אצל הנושאים ונותנים של ארבע המפלגות שאותן הזכרתי, הסיכוי שזה יעבור הוא יותר גדול.

רונן פלוט: אני רוצה לפנות לארגונים, כי בישיבה שהיתה לי אתם היתה איזו שהיא נימה, וחשוב לי מאד להבהיר שבמקרה הזה אנחנו רואים בארגונים ובעמותות חלק בלתי-נפרד ממשרד הקליטה.

רונן פלוט: אנחנו בעצם עובדים יחד, ובואו נראה אחד את השני כעושים עבודה משותפת.

רונן פלוט: נכון שחלק גדול מהדברים שאנחנו לא עושים, עושים ארגוני העולים, ומאד חבל יהיה, אם ברגע שהתקציב לא יגיע לעמותות ולארגונים, כל העבודה שהושקעה כל הזמן הזה תרד לטמיון.

אמנון כהן: כבוד היושב-ראש, האם יש פגישה עם ראש הממשלה בנושא הזה?

יולי יואל אדלשטיין: אני יכול לעדכן אתכם שהארגונים עצמם בקשו פגישה דחופה עם ראש הממשלה.

יולי יואל אדלשטיין: כנהוג בלשכת ראש הממשלה, כשפונים אליו בנושאי קליטה, הפנייה ודאי מועברת ללשכתי להתייחסות ולהמלצה.

יולי יואל אדלשטיין: שלשום קיבלתי את הבקשה והמלצתי לראש הממשלה על פגישה דחופה בנושא הזה עם נציגי הארגונים.

צבי הנדל: לא כל הנוכחים ידברו היום.

צבי הנדל: אנחנו נשמע חמישה – ששה איש, כולל נציג האוצר.

וילמה מאור: נאמר לנו שהחשב של משרד הקליטה ייצג גם את עמדת האוצר.

נחליאל דיסון: בפגישה שהיתה לנו עם מנכ"ל המשרד התברר שבפועל מדובר על קיצוץ מוחלט, כיוון שמסיבות טכניות, שאותן אולי המנכ"ל יוכל להסביר, לא תהיה אגורה אחת לתמיכות.

נחליאל דיסון: כך שבפועל לא מדובר פה על קיצוץ לחמישה מיליון אלא על קיצוץ כל תקציב התמיכות.

נחליאל דיסון: אפס תקציב.

שושנה רון: אנחנו פועלים חזק מאד בנושא.

שושנה רון: אנחנו אמרנו, וזה היה הקו שלנו כפי שהוא יוצג כאן, שלא מדובר בהרבה כסף ומה הן התוצאות של הקיצוצים האלה, מה גם שעכשיו מדובר על אפס תקציב.

שושנה רון: יש גם חברי כנסת שטוענים שכיוון שמדובר בתקציב פעולות, וכאן השר צריך להפעיל את שיקול הדעת, אז זה ענין של סדר-עדיפויות.

שושנה רון: אני רק אומרת מה שהם אומרים.

שושנה רון: לכן בנקודה הזאת אולי כדאי היה לחדד ולהבהיר בענין הזה של שיקול-דעת בתקציב הפעולות, איפה בכל זאת המשרד בשום פנים ואופן לא יכול לקצץ ולהכיר בזה.

שושנה רון: כי זה מה שהם אומרים לנו.

צבי הנדל: אני חושב שהפתיחה של סגן השר יולי אדלשטיין היתה בדיוק בנקודה הזאת, כי זאת הנקודה שאותה תוקפים.

צבי הנדל: אני חושב שהעניינים הובהרו.

צבי הנדל: המוטיבציה שלו לארגוני העולים הוכחה בשנה שעברה והוא גייס כסף מכל סעיף אפשרי.

צבי הנדל: הדברים ברורים.

שלומית כנען: קודם-כל תודה לך.

שלומית כנען: אני חושבת שאתה לקחת את המאבק הזה כנושא אישי שלך ואתה מלווה אותנו מהרגע שהנושא עלה.

צבי הנדל: אבל עוד לא קיבלנו כסף.

צבי הנדל: בסוף תודי לי.

שלומית כנען: יש משמעות גם לתהליך ויש משמעות לתוצאה.

שלומית כנען: אתה אתנו בתהליך, ואני מטעם הארגונים, גם כיושבת-ראש ועדת התיאום וגם כחברה במועצת המתנדבים רוצה להודות לך, כי אנחנו מדברים בינינו והנושא עולה.

שלומית כנען: אני לא יודעת מי כותב פרוטוקול - - -

צבי הנדל: יש פרוטוקול ונמצא כאן נציג האוצר ששומע אותך.

שלומית כנען: אז אני מבקשת להעביר בצורה ברורה לאנשים שמופקדים על התקציב של משרד הקליטה, ונוגעים כולם לענייננו, שלא ייתכן הזלזול הזה.

שלומית כנען: הם עוסקים כאן בדיני נפשות.

שלומית כנען: כי אחרי-כן התוצאות הן נוער שזרוק ברחובות, משפחות מסוממות, חד-הוריות, התמוטטות כלכלית של משפחות, כי אין תעסוקה למורים-עולים ולמהנדסים, את המדענים מוציאים, וכו'.

שלומית כנען: מאחורי כל הדברים האלה פועלים עמותות וארגונים.

שלומית כנען: האדם השני שהייתי רוצה לפנות אליו הוא ראש הממשלה, שהוא שר הקליטה, ואסור היה לשכוח את זה.

שלומית כנען: אני חושבת שגם כל חבריי שנמצאים כאן, כולל אני, שמחנו שהוא לקח על עצמו את תיק הקליטה.

שלומית כנען: בזיכרון שלנו היה שהאיש עשה הרבה מאד בנושא קליטת העלייה, ולא מוחקים דברים.

שלומית כנען: בתחילת העשור הוא השקיע מאמץ גדול כיושב-ראש קבינט הקליטה, ופעל בתחום, והיינו משוכנעים שהנושא הזה יהיה כאש בעצמותיו.

שלומית כנען: זה נושא ציוני ללא חילוקי-דעות, ללא דיונים של צד זה או אחר, ועדיין אנחנו לא רואים שום תגובה ממשרדו וממנו.

שלומית כנען: המשפט השלישי נוגע לשאלת הקיצוצים.

שלומית כנען: אני חושבת שגם בענין הזה אני מבטאה את דעת כל הארגונים.

שלומית כנען: אנחנו לא רוצים שיילקח כסף לא מהמדענים העולים ולא מנושא תעסוקה ולא משום נושא אחר עבורנו.

שלומית כנען: הנושא חשוב לנו, אבל גם הנושאים האחרים חשובים לנו.

אמנון כהן: אני בעד הידברות, אבל כפי שכבר הספקתי להכיר את המערכת, תוך שבוע – שבועיים נושא התקציב יסוכם.

אמנון כהן: כבוד סגן השר, בסוף שבוע זה או בתחילת השבוע הבא צריך לדאוג לפגישה שבה יועלו כל התביעות של כל הסיעות.

אמנון כהן: כי אם ייסגרו דברים גדולים, הדברים האלה ייכנסו שוב לשוליים ואנחנו נפסיד את כל השנה.

שושנה רון: אבל אתה גם תעלה את הנושא בוועדת הכספים.

מיכאל רייך: יש לי עוד תפקיד אחד חשוב, בנוסף לתפקידי כממלא-מקום וסגן ראש עיריית ראשון-לציון, שנשאר אתי לאורך זמן.

מיכאל רייך: אני יושב-ראש ועד ארגוני עולים.

מיכאל רייך: העיר הראשונה שעשתה ניסיון והוא הצליח, יחד עם התאחדות ועד ארגוני עולים היתה ראשון-לציון.

מיכאל רייך: אם משרד הקליטה לא עוזר ולא עושה מה שצריך או מה שדרוש, ארגוני העולים באים אלי לעירייה.

מיכאל רייך: בלי משרד הקליטה זה לא יעזור.

מיכאל רייך: לי אין לאן ללכת.

מיכאל רייך: ברגע שסגן השר אדלשטיין הודיע שזה כך וכך, יש בעיה גדולה בשטח, ואם אנחנו רוצים היום דווקא להרוס את נושא העלייה, אז צריך להתחיל להרוס את קליטת העלייה בערים, והצלחנו.

דמיטרי אפרצב: אני רוצה להזכיר שמספר עמותות פועלות בשטח בתחום החינוך, לא רק עמותת "מופת".

דמיטרי אפרצב: יש עוד ארגונים שהעולים יזמו אותם והם פועלים באינטגרציה מאד-מאד משמעותית ורצינית של כוח מקצועי בהוראה אל תוך מערכת החינוך הישראלית.

דמיטרי אפרצב: יש הצלחות רבות מאד.

דמיטרי אפרצב: אני לא רוצה להיכנס לפרסום ושיווק, אבל אם אני לוקח לדוגמה רק את עמותת "מופת", כ-6,000 לומדים היום בתוך המסגרת הזאת, גם בוקר וגם ערב, ומאות מורים שלפני כן היו מתדלקים בתחנות דלק נכנסו למערכת החינוך הישראלית ומתחילים להרים את מקצועות המתימטיקה והפיסיקה לרמה מאד גבוהה.

דמיטרי אפרצב: אני לא רוצה בשום פנים ואופן לפנות ולפגוע בתקציבים שמועברים אל תוך בתי הספר לשעות לעולים, שלא תמיד הן מנוצלות.

דמיטרי אפרצב: אולי כדאי לחשוב בכיוון של עמותות שפועלות בתחום החינוך.

דמיטרי אפרצב: אבל בכל אופן הפגיעה בתקציב, בתמיכה בארגונים האלה, לדעתי זו גם פגיעה באינטגרציה, שבמקרה הזה היא ממש זרוע מאד חשובה,ביצועית מקצועית של משרד הקליטה, וחבל מאד יהיה אם הזרוע הזאת תיפגע.

צבי הנדל: בינתיים הצטרף אלינו נציג נוסף מהאוצר.

צבי הנדל: רשות הדיבור למיכאל וקסלר, איגוד מהנדסים עולים, בבקשה.

מיכאל וקסלר: קודם-כל תשובה קצרה למר רונן פלוט.

מיכאל וקסלר: ארגוני עולים, בעיקר אלה שמטפלים בתעסוקה, בלי תמיכה יום-יומית של משרד הקליטה, מתחיל מסגן שר הקליטה ורונן פלוט, פשוט לא יכולים להתקיים.

מיכאל וקסלר: לכן אנחנו מלאים תודה על כל מה שקיבלנו עד כה ואנחנו מקווים שכך יהיה גם הלאה.

מיכאל וקסלר: אנחנו מקווים שאתם יודעים שהטענות הן לא כלפי משרד הקליטה, חס וחלילה.

מיכאל וקסלר: קיים מן קונסנסוס שהדבר החשוב ביותר לעולים מרוסיה הוא רק תעסוקה.

מיכאל וקסלר: זה נכון ולא נכון.

צבי הנדל: אף אחד לא יודע ללכת למכולת בלי פרנסה.

מיכאל וקסלר: לעולים מרוסיה חשובה קודם-כל תעסוקה.

מיכאל וקסלר: אני אומר שזה נכון ולא נכון, מפני שאצל העלייה הזאת זה בולט במיוחד.

מיכאל וקסלר: אני מכיר אנשים שעלו ארצה יחד אתי לפני עשרים שנה, מארגנטינה ומצ'ילי, והם עזבו את המדינה, לא מפני שלא היה להם דיור טוב, ולא בגלל בעיות ביטחון.

מיכאל וקסלר: הם עזבו מכיוון שהם לא מצאו תעסוקה בארץ.

מיכאל וקסלר: ועכשיו אנחנו מדברים על עידוד עלייה מדרום-אפריקה, מארגנטינה ומצרפת.

מיכאל וקסלר: הלוואי שמספר העולים משלוש המדינות יהיה שווה למספר העולים שהגיעו מברית-המועצות לשעבר, עלייה שעדיין נמשכת, ואנחנו חייבים לא לשכוח את זה.

מיכאל וקסלר: אבל אם הממשלה והכנסת לא יטפלו יום-יום בענין התעסוקה, כמו הארגון שלנו וארגונים אחרים שעוסקים בתעסוקה, ואם לא תהיה תמיכה מצד המדינה, גם גל העלייה הזה ייפסק.

צבי הנדל: אני מצטער, לא נוכל לשמוע את כולם.

צבי הנדל: אני רוצה לשמוע את נציג האוצר.

צבי הנדל: אתה היום חוזר למשרד ומה אתה מספר לאגף התקציבים?

יגאל גידרון: א.

יגאל גידרון: על התקציב.

יגאל גידרון: תקציבי כל המשרדים קוצצו ב-5%, כמו שידוע לכם, 1% ועוד 4%, כאשר ממשלת ישראל העבירה את ההחלטה לגבי כל המשרדים.

יגאל גידרון: תקציב משרד הקליטה נעשה השנה באופן חד-צדדי, בגלל אי-הסכמות בין שני המשרדים.

יגאל גידרון: לאמיתו של דבר, מה שאמרה גב' רון, נציגת עולי בוכארה, על תקציב הפעולות.

יגאל גידרון: כרגע כמובן אין תקציב ואף אחד לא מסוגל לעשות כלום, אבל ברגע שיהיה תקציב, סדר העדיפויות של המשרד יוכל להתבטא בצורה של פניות תקציביות.

יגאל גידרון: יש פה חברי כנסת שיושבים גם בוועדת הכספים והם יודעים שכך זה מתנהל.

יגאל גידרון: זה בפרקטיקה.

שושנה רון: תבהיר את זה.

שושנה רון: זה לא ברור.

רונן פלוט: אתה מטעה.

רונן פלוט: זה לא בסדר.

צבי הנדל: אני יודע שבחדר הזה הקורבן התורן הוא בדרך כלל נציג האוצר, ואפילו שהמנכ"ל מאד כועס אני לא אתן לו- - - תאמין לי שכולם פה אינטליגנטים וכולם מבינים הכל.

צבי הנדל: אנחנו מבינים מה שאתה אומר, ובניגוד למה שאומר המנכ"ל זה נכון, אבל זה כשיש כמה מיליארדים ואפשר להזיז דברים.

צבי הנדל: אבל כשיש לנו לא מיליארדים אלא מעט מזעיר, ואנחנו יודעים שכל דבר שם במשורה, הרבה משחק אין שם, ועוד יש קיצוץ וכו'.

צבי הנדל: יש דברים שהם בנפשנו, ולא מדובר בכספים גדולים.

צבי הנדל: בסופו של דבר, לדעתי אתה מניע את המשק כולו בשקלים בודדים, ואמרנו את זה גם לגבי תוכנית קמ"ע.

צבי הנדל: אני לא אוהב להגיד את זה, כי אני לא בעד עלייה ולא בעד קליטת עלייה לצורכי כלכלה, אבל מאחר שאנחנו מצויים בדיון על כסף, אני אומר את זה.

צבי הנדל: עד עכשיו תמיד העלייה הביאה לתנופה גדולה בכלכלה.

צבי הנדל: מוטב שאתה וחבריך באוצר תדעו שגם בחישוב כלכלי לענין הזה יש ערך גדול, ובשקל אחד אפשר להניע הרבה שקלים אחרים.

יגאל גידרון: יש בינינו חילוקי-דעות, פעם אחת בקשר לתקציב.

יגאל גידרון: פעם שנייה, נאמר כרגע שאני מטעה, ואשמח לדעת במה.

יגאל גידרון: כי יכולים להיות חילוקי-דעות בינינו, אבל אני לא מוכן שמישהו יאשים אותנו בהטעיה, ואשמח לדעת במה הטעיתי.

צבי הנדל: אמרתי, אתה מטעה בזה שאתה אומר שבידם להזיז תקציבים, ובתקציב קטן אין מה להזיז.

יולי יואל אדלשטיין: אדוני היושב-ראש, אני מסכים שאולי תמיד צריך להיזהר בכבוד נציג האוצר ולכן אני מוכן לומר שהיו עוד דברים על השולחן, כי בפתיחה שלי דיברתי באופן כללי.

יולי יואל אדלשטיין: היתה לי ישיבה לא פשוטה אצל שר האוצר, כולל עם הממונים עליך בתחום הקליטה, והיו שתי הצעות.

יולי יואל אדלשטיין: נאמר לי שיש שומנים במשרד שאפשר לקצץ בהם, ודיברו על שתי אלטרנטיבות – או לקצץ בדיור סוציאלי לקשישים, או לקצץ במנהל הסטודנטים.

יולי יואל אדלשטיין: כלומר, לא לשלם שלוש שנים לסטודנטים אלא שנתיים.

יולי יואל אדלשטיין: אלה היו שתי ההצעות, אחת מסגנית הממונה על התקציבים והשנייה -מרכזת תחום קליטה וביטוח לאומי.

יולי יואל אדלשטיין: אלה השומנים.

יולי יואל אדלשטיין: אז פשוט, שלא יהיה משפט כללי שנציג האוצר מטעה, ושלא יהיה משפט כללי שמשרד האוצר לא נותן עדיפות לנושא ומנסה לקבל כסף נוסף.

יולי יואל אדלשטיין: אלה היו שתי האלטרנטיבות שהוצעו: לקצץ במנהל הסטודנטים, לקחת מסטודנטים שנה שלישית מימון שכר-לימוד, או לעשות פחות יחידות דיור ציבורי.

נוריאל חסיד: קודם-כל תודה לאנשי ראשון-לציון שנתנו ליוצאי איראן בית יוצא מן הכלל בראשון.

נוריאל חסיד: תודה לכם.

נוריאל חסיד: אני לא אדבר על הבעיה של יהודי איראן.

נוריאל חסיד: כולם מכירים אותה.

נוריאל חסיד: זה הר געש נוראי שכאשר אנחנו כדוברי פרסית שומעים אותם, מבינים על מה מדובר.

נוריאל חסיד: בכל המערכות של משרד הקליטה בארץ יש רק דוברת פרסית אחת, וכל העבודה של קשר בין העולים מוטלת עלינו, המתנדבים, ואני לא מתלונן.

נוריאל חסיד: לכן דובר בישיבה הקודמת לקחת פשוט מכבשת הרש, ואני רוצה שישמע את זה גם נציג האוצר.

נוריאל חסיד: חבל, זאת מערכת נפלאה של מתנדבים מכל העדות.

נוריאל חסיד: אני מאד מבקש לעשות מאמץ.

נוריאל חסיד: בישיבה הקודמת דיברנו גם על בעיות דמוגרפיות.

נוריאל חסיד: תפקידה של העלייה בעתיד, ולדעתי פה קליטת עלייה, בכלל עלייה, הוא האוויר החשוב ביותר לנשימה של עם ישראל גם לדורות הבאים.

בלה גולדברג: מאחר שיושב פה נציג האוצר, חשוב לי להוסיף משהו חדש.

בלה גולדברג: למרות כל האיום בקיצוץ תקציבים, בשבוע שעבר היה כנס של חיילים בודדים שארגנה מועצת ארגוני עולים, שגם סגן שר הקליטה היה שם.

בלה גולדברג: אני רוצה להגיד לכם שיש שם תשתית נהדרת של כל הארגונים, יוצאי כל הארצות, שמשתפים פעולה כדי להרים את הפרוייקט הלאומי הזה.

בלה גולדברג: או שנגיע לעשרה חיילים בודדים או שנגיע לאלפיים חיילים בודדים, אבל התשתית קיימת.

בוריס שטיבלמן: אנחנו מנפגעי הקיצוצים.

בוריס שטיבלמן: הארגון שלנו קיים כבר תשע שנים, הוא קיבל תמיכה מאד-מאד יפה בזכותן של יולי תמיר ושלומית כנען בשנה שעברה ולפני שנתיים.

בוריס שטיבלמן: השנה הקיצוץ הוא פי עשר ובעקבות זה אני מודה שנצטרך לסגור את כל התוכניות.

בוריס שטיבלמן: ארגון שמלמד מאות ואלפי תלמידים יצטרך להיסגר השנה.

בוריס שטיבלמן: אני חושב שלא מדובר על מצב כלכלי קשה, כי לכולם ברור שהמצב קשה.

בוריס שטיבלמן: מדובר על סדר-עדיפויות וצריך לבחור את העדיפות הראשונה כאשר מדובר על קיצוץ בתקציב של ארגוני עולים.

נסטיה פולונסקי: בני נוער נפגעים מהקיצוץ בתקציב.

נסטיה פולונסקי: היום אנחנו עומדים בפני מציאות חדשה, שמאות בני נוער עולים לא מוכנים יותר להיפגע מהממשלה, לא מוכנים לחזור לרחובות, לא מוכנים לא לקבל שירות שמגיע להם.

נסטיה פולונסקי: הם מבקשים להשמיע את קולם, הם מבקשים לעלות לירושלים ולהשתתף במאבק.

נסטיה פולונסקי: אני חושבת שמאות בני נוער שיעלו לירושלים יעמידו את הממשלה בפני עובדות מאד קשות.

גנדי ריגר: הקיצוץ בתקציב לפעילות של ארגוני העולים פוגע לא רק בארגונים עצמם, הוא פוגע בדמוקרטיה במדינת ישראל.

צבי הנדל: אני מתנצל על קיצור הישיבה.

צבי הנדל: לא ביקשתי מנציג הסוכנות לדבר, כי אנחנו עוסקים בקיצוץ של תקציב המדינה.

צבי הנדל: אני מקווה שהסוכנות תגדיל את תקציבה ובכך תעזור לפתור את הבעיה.

צבי הנדל: תודה רבה לכם.

צבי הנדל: הישיבה נעולה.

צבי הנדל: - - - - - - - -